তথ্যবিবরণী                                                                                                  নম্বর : ৬২৮

**ইসলাম যদি কেউ রক্ষা করতে পারে, তাহলে তা শেখ হাসিনাই পারে**

**-- নৌপরিবহন প্রতিমন্ত্রী**

বিরল (দিনাজপুর), ৩ ফাল্গুন (১৬ ফেব্রুয়ারি) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, মাদ্রাসা শিক্ষা ব্যবস্থা কিন্তু বর্তমানের মতো ছিল না। ধর্মীয় শিক্ষা ছাড়া মাদ্রাসা শিক্ষা ব্যবস্থায় আর কোনো শিক্ষা প্রদানের ব্যবস্থা ছিল না। ১৯৯৬ সালে যখন আজকের প্রধানমন্ত্রী শেখ হাসিনা দেশ পরিচালনার দায়িত্ব নিয়েছিলেন তখন এই মাদ্রাসার ছাত্ররা পাস করে এরকম শিক্ষক হতে পারতো না। তারা তখন মসজিদের ইমাম হতো, কিংবা হাফেজ হতো, কিংবা মোয়াজ্জেম হতো বা এতিমখানার দায়িত্ব নিতো। ১৯৯৬ সালে তখন প্রধানমন্ত্রী শেখ হাসিনা মাদ্রাসা শিক্ষা ব্যবস্থায় সাধারণ শিক্ষা অন্তর্ভুক্ত করেছিলেন। মাদ্রাসা শিক্ষা ব্যবস্থায় সাধারণ শিক্ষা অন্তর্ভুক্ত করার কারণে আজকে মাদ্রাসার ছাত্ররা প্রকৌশলী হতে পারছে, চিকিৎসক হতে পারছে, সরকারি কর্মকর্তা হতে পারছে, স্কুল-কলেজ-ইউনিভার্সিটির শিক্ষক হতে পারছে, তাদের জন্য সমগ্র পৃথিবী এখন হাতের মুঠোয়, শুধু শেখ হাসিনার একটি সিদ্ধান্তের কারণে। বাংলাদেশের ইতিহাসে, মাদ্রাসা শিক্ষা ব্যবস্থার ইতিহাসে, এ ধরনের ভবন অতীতের কোনো সরকার করেনি, করতে পারেনি। প্রধানমন্ত্রী শেখ হাসিনা মাদ্রাসা শিক্ষা ব্যবস্থার সাথে সাধারণ শিক্ষা অন্তর্ভুক্ত করায় আজ এর সুফল ভোগ করছে মাদ্রাসার সকলে।

প্রতিমন্ত্রী আজ দিনাজপুরের বিরলের ভান্ডারা ইউনিয়নের ভাড়াডাঙ্গী দারুস সুন্নাহ দাখিল মাদ্রাসার নবনির্মিত চারতলা একাডেমিক ভবনের উদ্বোধন অনুষ্ঠান ও সুধী সমাবেশে প্রধান অতিথির বক্তৃতাকালে এসব কথা বলেন।

প্রতিমন্ত্রী বলেন, একটি শ্রেণি ইসলামের কথা বলে, কিন্তু ইসলামের কোনো পরিচর্যা করে নাই, ইসলামী শিক্ষা ব্যবস্থার কোনো সার্টিফিকেট দেয় নাই। তারা ধর্মের কথা বলে, ইসলামের কথা বলে, কিন্তু ইসলামের কোনো দায়িত্ব পালন করে নাই। তিনি বলেন, একমাত্র ইসলাম যদি কেউ রক্ষা করতে পারে, তাহলে তা শেখ হাসিনাই পারে।

মাদ্রাসার সভাপতি ও ইউনিয়ন পরিষদের চেয়ারম্যান মামুনুর রশদি এর সভাপতিত্বে উদ্বোধন অনুষ্ঠান ও সুধী সমাবেশে বিশেষ অতিথি হিসাবে উপস্থিত ছিলেন উপজেলা নির্বাহী অফিসার মোছাঃ আফছানা কাওছার, শিক্ষা প্রকৌশল অধিদপ্তরের নির্বাহী প্রকৌশলী এস এম শাহীনূর ইসলাম, উপজেলা আওয়ামী লীগের সভাপতি ও পৌর মেয়র আলহাজ সবুজার সিদ্দিক সাগর, সাধারণ সম্পাদক রমাকান্ত রায়।

এর আগে প্রতিমন্ত্রী ফিতা কেটে ও ফলক উন্মোচন করে ভবনটির উদ্বোধন করেন এবং সকালে বিরল উপজেলা ভূমি অফিস পরিদর্শন করেন।

**#**

জাহাঙ্গীর/রাহাত/মোশারফ/সেলিম/২০২৩/২২৫০ ঘণ্টা

তথ্যবিবরণী নম্বর : ৬২৭

**দেশে চিকিৎসা সেবা এমন হবে যেন কোনো রোগীকে চিকিৎসা নিতে বিদেশে যেতে না হয়**

**--- স্বাস্থ্যমন্ত্রী**

ঢাকা, ৩ ফাল্গুন (১৬ ফেব্রুয়ারি) :

স্বাস্থ্য ও পরিবার কল্যাণ মন্ত্রী জাহিদ মালেক বলেছেন, দেশের সব হাসপাতালের ছোট-বড় খুটিনাটি সব বিষয় নিয়ে মন্ত্রণালয় থেকে বিভিন্ন রকম কার্যকর পদক্ষেপ নেয়া হবে। যা কিছুই করা হোক চিকিৎসা দিতে হবে চিকিৎসকদেরই। চিকিৎসা দিতে অবহেলা করা যাবে না। নিজ নিজ হাসপাতালকে নিজ উদ্যোগে সংশোধন করতে হবে, উন্নত করতে হবে। মানুষকে চিকিৎসা সেবা এমনভাবে দেবেন যেন কোনো মানুষকে চিকিৎসার জন্য বিদেশে যেতে না হয়।

মন্ত্রী আজ রংপুর মেডিকেল কলেজ ও হাসপাতালের অডিটোরিয়াম হলে হাসপাতালের চিকিৎসক ও নার্সদের সাথে মতবিনিময় সভায় প্রধান অতিথির বক্তৃতায় এসব কথা বলেন।

মন্ত্রী জানান, রংপুর মেডিকেল কলেজ হাসপাতালটিতে বেড সংখ্যা ১ হাজার হলেও চিকিৎসা নেয় ২ হাজারের বেশি মানুষ। হাসপাতালের পরিচ্ছন্নতার অভাব রয়েছে। হাসপাতালের কিছু বিভাগে ভালো চিকিৎসা সেবা দেয়া হলেও বেশ কিছু বিভাগের গুরুতর ত্রুটি রয়েছে। আরেকটি অবাক করা বিষয় হচ্ছে, এই হাসপাতালে প্রায় ছয় শত যন্ত্রপাতি থাকলেও এগুলোর মধ্যে সাড়ে চারশ’ই অকেজো হয়ে পড়ে আছে। এটা মেনে নেয়া যায় না। হয় পুরাতন যন্ত্রপাতি দ্রুত মেরামত করতে হবে, নইলে নতুন মেশিন কিনতে হবে। কিন্তু সাড়ে চারশ মেশিন নষ্ট পড়ে থাকলে মানুষ কী চিকিৎসা পাবে? তিনি বলেন, হাসপাতালে কী কী ওষুধ দেয়া হয়, আর রোগীদের কী কী ওষুধ বাইরে থেকে কিনতে হয়, এটা খুঁজে বের করা হচ্ছে। এরপর ব্যবস্থা নেয়া হবে।

এর আগে স্বাস্থ্যমন্ত্রী রংপুরে নির্মাণাধীন ১৫ তলাবিশিষ্ট অত্যাধুনিক ক্যান্সার, কিডনি ও লিভার হাসপাতালের নির্মাণকাজ পরিদর্শন করেন। নির্মাণকাজ দ্রুততার সাথে করতে স্থানীয় প্রকৌশলীসহ সংশ্লিষ্টদের তাগিদ দেন মন্ত্রী। এরপর মন্ত্রী ১০০ বেডের শিশু হাসপাতাল এবং রংপুর মেডিকেল কলেজ হাসপাতালে চিকিৎসারত বিভিন্ন ইউনিটের রোগীদের স্বাস্থ্যসেবার মান সরেজমিনে পরিদর্শন করেন ও সেখানকার চিকিৎসক, নার্সদের সাথে কথা বলে প্রয়োজনীয় নির্দেশনা দেন।

সভায় স্বাস্থ্য অধিদপ্তরের মহাপরিচালক এবিএম খুরশিদ আলমের সভাপতিত্বে অতিরিক্ত সচিব নাজমুল হক, স্বাস্থ্য শিক্ষা বিভাগের মহাপরিচালক টিটু মিয়া, স্বাস্থ্য অধিদপ্তরের পরিচালক প্রফেসর শামিউল ইসলাম, রংপুর বিভাগের বিএমএ সভাপতি ও রংপুর আওয়ামী লীগের আহ্বায়ক অধ্যাপক দেলোয়ার হোসেন, রংপুর মেডিকেল কলেজ ও হাসপাতালের অধ্যক্ষ বিমল চন্দ্র রায়, এইচ.ই.ডি এর চিফ ইঞ্জিনিয়ার ব্রিগেডিয়ার বশির, রংপুর মেডিকেলের পরিচালক ইউনুছ আলী, রংপুর বিভাগীয় পরিচালকসহ বিভিন্ন স্বাস্থ্য কর্মকর্তা বক্তব্য রাখেন।

#

মাইদুল/সিরাজ/রাহাত/মোশারফ/রফিকুল/জয়নুল/২০২৩/২০৫০ঘণ্টা

তথ্যবিবরণী                                                                                        নম্বর : ৬২৬

**জনগণের সাথে সুসম্পর্ক বজায় রাখতে জনপ্রতিনিধিদের প্রতি আহ্বান রাষ্ট্রপতির**

ঢাকা, ৩ ফাল্গুন (১৬ ফেব্রুয়ারি):

জনগণের সাথে সুসম্পর্ক বজায় রাখতে রাজনৈতিক নেতৃবৃন্দসহ জনপ্রতিনিধিদের প্রতি আহ্বান জানিয়েছেন রাষ্ট্রপতি মোঃ আবদুল হামিদ।

রাষ্ট্রপতি আজ কিশোরগঞ্জের ইটনা উপজেলার জনপ্রতিনিধিসহ বিভিন্ন শ্রেণি-পেশার বিশিষ্ট ব্যক্তিবর্গ ও কর্মকর্তাদের সঙ্গে মতবিনিময়কালে এ আহ্বান জানান। ইটনায় রাষ্ট্রপতি আবদুল হামিদ অডিটোরিয়ামে এ মতবিনিময় সভা অনুষ্ঠিত হয়।

বারবার সংসদ সদস্য নির্বাচিত করায় এলাকার জনগণের প্রতি কৃতজ্ঞতা জানিয়ে রাষ্ট্রপতি মোঃ আবদুল হামিদ বলেন ব্যক্তি স্বার্থে নয়, তিনি সারা জীবন কাজ করেছেন হাওড় এলাকার উন্নয়নে। তিনি বলেন, জনগণের ভালোবাসা পেতে হলে জনগণকে অবহেলা না করে মূল্যায়ন করতে হবে।

সংসদ সদস্য মোঃ আফজাল হোসেন ও রেজওয়ান আহম্মদ তৌফিক মতবিনিময় সভায় বক্তব্য রাখেন।

এর আগে, রাষ্ট্রপতি মিঠামইন ও ইটনা উপজেলার বিভিন্ন উন্নয়ন কর্মকাণ্ড পরিদর্শন করেন।

#

ইমরানুল/সিরাজ/রাহাত/মোশারফ/রফিকুল/শামীম/২০২৩/২০২০ ঘণ্টা

তথ্যবিবরণী                                                                                        নম্বর : ৬২৫

**ব্যবসায়ীদের প্রতি উৎসব-পার্বণে নিত্যপণ্যের দাম কমানোর**

**সংস্কৃতি চালুর আহ্বান তথ্য ও সম্প্রচার মন্ত্রীর**

চট্টগ্রাম, ৩ ফাল্গুন (১৬ ফেব্রুয়ারি):

তথ্য ও সম্প্রচার মন্ত্রী এবং আওয়ামী লীগের যুগ্ম সাধারণ সম্পাদক ড. হাছান মাহ্‌মুদ বলেছেন, ‘পৃথিবীর সব দেশে দেখা যায়, উৎসব-পূজা-পার্বণের সময় পণ্যের দাম কমে। আমাদের দেশে যখন ঈদ-রোজা-পূজা যেটিই হয়, তখন পণ্যের দাম বাড়ে। উৎসবের সময় যেন পণ্যের দাম কমানোর মানসিকতা ব্যবসায়ীরা রাখে, সেজন্য আমি এফবিসিসিআই ও চট্টগ্রাম শিল্প বণিক সমিতিসহ সমস্ত ব্যবসায়ী সমিতিকে আহ্বান জানাই।’

মন্ত্রী আজ চট্টগ্রামের পলোগ্রাউন্ড মাঠে ৩০তম চট্টগ্রাম আন্তর্জাতিক বাণিজ্য মেলা ২০২৩ উদ্বোধন অনুষ্ঠানে প্রধান অতিথির বক্তৃতায় এসব কথা বলেন।

মন্ত্রী বলেন, যারা মজুতদারী করবে তাদের বিরুদ্ধে যেন ব্যবসায়ী সংগঠনগুলো ব্যবস্থা গ্রহণ করে। যারা পণ্যের দাম কমাবে তাদেরকে যেন ব্যবসায়ী সংগঠনের পক্ষ থেকে উৎসাহ দেয়া হয়, প্রয়োজনে পুরস্কৃত করা হয়। তাহলে আমাদের দেশে সেই সংস্কৃতিটা চালু হবে।

এ সময় ব্যবসায়ীদের সমৃদ্ধি তথা সমগ্র দেশের সমৃদ্ধির জন্য শেখ হাসিনার হাতকে শক্তিশালী করার জন্য ব্যবসায়ীদের প্রতি অনুরোধ জানান তথ্য ও সম্প্রচার মন্ত্রী। তিনি বলেন, ‘নিরবচ্ছিন্নভাবে দেশের সমৃদ্ধির সাথে যে ব্যবসা-বাণিজ্যেরও সমৃদ্ধি আসছে সেটি যদি অব্যাহত রাখতে হয়, প্রধানমন্ত্রী শেখ হাসিনার হাতকে শক্তিশালী করতে হবে। বঙ্গবন্ধুকন্যা জননেত্রী শেখ হাসিনা অব্যাহতভাবে যদি দেশ পরিচালনা করতে পারেন তাহলেই আমাদের দেশকে আমরা স্বপ্নের ঠিকানায় পৌঁছাতে পারবো, অন্যথায় তা পারবো না।’

গত ১৪ বছর ধরে বাংলাদেশের ব্যবসায়ীরা নির্বিঘ্নে ব্যবসা করেছে এবং প্রত্যেকটি ব্যবসায়ীর সমৃদ্ধি হয়েছে উল্লেখ করে ড. হাছান মাহ্‌মুদ বলেন, বিএনপি ও তাদের দোসররা যদি আবার সুযোগ পায়, ২০১৩-১৪ ও ১৫ সালের মতো দেশটাকে জ্বালিয়ে পুড়িয়ে ছারখার করে দেবে। আজকে দেশ সমৃদ্ধ হচ্ছে, এগিয়ে যাচ্ছে। মানুষের মাথাপিছু আয় বেড়েছে, ব্যবসা-বাণিজ্যে সমৃদ্ধি আসছে, বাংলাদেশের ব্যবসায়ীরা এখন বিদেশে বিনিয়োগ করছে। এটি প্রধানমন্ত্রী শেখ হাসিনা না হলে হতো না। এখানে যদি আবার অন্য সরকার আসে এগুলো সব বন্ধ হয়ে যাবে।

চট্টগ্রাম চেম্বার অভ্‌ কমার্স এন্ড ইন্ডাস্ট্রিজ-এর প্রেসিডেন্ট মাহবুবুল আলমের সভাপতিত্বে অনুষ্ঠানে বিশেষ অতিথির বক্তব্য রাখেন চট্টগ্রাম সিটি কর্পোরেশনের মেয়র রেজাউল করিম চৌধুরী, নৌ-পরিবহন মন্ত্রণালয় সংক্রান্ত সংসদীয় স্থায়ী কমিটির সদস্য এম এ লতিফ এমপি, এফবিসিসিআই সভাপতি মোহাম্মদ জসিম উদ্দিন, বাণিজ্য মেলা কমিটির চেয়ারম্যান একেএম আক্তার হোসেন প্রমুখ।

#

আকরাম/রাহাত/মোশারফ/সেলিম/২০২৩/২০৫৫ঘণ্টা

তথ্যবিবরণী নম্বর: ৬২৪

**মিড-ডে মিল মানসম্মত প্রাথমিক শিক্ষা নিশ্চিত করবে**

**প্রাথমিক ও গণশিক্ষা প্রতিমন্ত্রী**

ঢাকা, ৩ **ফাল্গুন (**১৬ ফেব্রুয়ারি**):**

প্রাথমিক ও গণশিক্ষা প্রতিমন্ত্রী মো. জাকির হোসেন বলেছেন, আগামী জুলাই থেকে সরকারি প্রাথমিক বিদ্যালয়সমূহে মিড-ডে মিল কর্মসূচি পুণরায় চালু করতে যাচ্ছে সরকার। এর মাধ্যমে শিক্ষার্থীদের ঝরে পড়া রোধ, শিশুদের পুষ্টিঘাটতি পূরণ, বিদ্যালয়ে শতভাগ ভর্তি, নিয়মিত বিদ্যালয়ে উপস্থিতির মাধ্যমে শিখনঘাটতি রোধ করে মানসম্মত প্রাথমিক শিক্ষা নিশ্চিতে বড় ধরণের অগ্রগতি সাধিত হবে।

প্রতিমন্ত্রী আজ পদ্মানদী তীরবর্তী ঢাকার দোহার ও ফরিদপুরের সদরপুর উপজেলার দুর্গম চরাঞ্চল নারকেলবাড়িয়ার বিভিন্ন স্কুল পরিদর্শনকালে এ কথা বলেন।

এ সময় উপস্থিত শিক্ষক, শিক্ষার্থী ও অভিভাবকদের সাথে আলোচনাকালে প্রতিমন্ত্রী স্কুলগুলোর অবকাঠামোগত সমস্যা সমাধান ও দ্রুততম সময়ের মধ্যে ওয়াসব্লক নির্মাণের প্রতিশ্রুতি ব্যক্ত করেন এবং পদ্মাবেষ্টিত নারকেলবাড়িয়ায় শিক্ষকদের ডরমিটরি নির্মাণের আশ্বাস দেন।

প্রতিমন্ত্রীর একান্ত সচিব মোঃ মিকাইল, দোহার উপজেলা নির্বাহী অফিসার মোবাশ্বের আলম, সদরপুর উপজেলা নির্বাহী অফিসার আহসান মাসুদ রাসেল ও নারকেলবাড়িয়া ইউপি চেয়ারম্যান নাসিরউদ্দিন সর্দার এ সময় উপস্থিত ছিলেন।

#

মাহবুবুর/সিরাজ/রফিকুল/লিখন/২০২৩/১৬৩০ঘণ্টা

তথ্যবিবরণী নম্বর : ৬২৩

**শতভাগ অনলাইনে ভূমি উন্নয়ন কর আদায়ে রাজস্ব সংগ্রহ বৃদ্ধি পাবে**

**--- ভূমি সচিব**

ঢাকা, ৩ ফাল্গুন (১৬ ফেব্রুয়ারি) :

ভূমি সচিব মোঃ মোস্তাফিজুর রহমান পিএএ বলেছেন, আগামী পহেলা বৈশাখ থেকে শতভাগ ‘অনলাইনে ভূমি উন্নয়ন কর’ (এলডি ট্যাক্স/জমির খাজনা) আদায় শুরু হলে সরকারের রাজস্ব সংগ্রহ উল্লেখযোগ্য হারে বাড়বে।

আজ সচিবালয়ে ভূমি মন্ত্রণালয়ের সম্মেলন কক্ষে বিভাগীয় কমিশনারদের সাথে সমন্বয় সভায় ভূমি সচিব এসব কথা বলেন।

এ সময় স্থানীয় পর্যায়ে অনলাইনে ভূমি উন্নয়ন কর প্রদানে উৎসাহিত করার প্রয়োজনীয় ব্যবস্থা গ্রহণের জন্য সচিব বিভাগীয় কমিশনারদের আহ্বান জানান। একই সাথে, ভূমি সচিব মাঠ পর্যায়ে পুরাতন নামজারির ডাটা এন্ট্রির ব্যাপারেও দৃঢ় পদক্ষেপ নিতে বিভাগীয় কমিশনারদের নির্দেশ প্রদান করেন।

প্রসঙ্গত, গত ৮ সেপ্টেম্বর ২০২১ উদ্বোধনের পর থেকে এ পর্যন্ত শুধু অনলাইনেই ভূমি উন্নয়ন কর আদায় হয়েছে ৩৭৫ কোটি টাকা এবং আগামী ১৪ এপ্রিল থেকে ম্যানুয়ালি ভূমি উন্নয়ন কর আদায় বন্ধ হয়ে যাবে। সেক্ষেত্রে ভূমি উন্নয়ন কর কেবল অনলাইনেই দেওয়া যাবে।

মোঃ মোস্তাফিজুর রহমান আরো বলেন, রাজধানীর ঢাকার তেজগাঁওয়ে অবস্থিত ভূমি ভবনে পরীক্ষামূলকভাবে স্থাপিত নাগরিক ভূমিসেবা কেন্দ্র থেকে ভালো ফিডব্যাক পাওয়া যাচ্ছে। তিনি বলেন, পর্যায়ক্রমে জেলা পর্যায়ে এ সেবা সম্প্রসারণ করা হবে। জেলাভিত্তিক এজেন্ট নিয়োগের মাধ্যমে নাগরিকগণকে ভূমিসেবা প্রদানের উদ্যোগ নেয়া হবে এবং এজন্য প্রাইভেট এজেন্টশিপ নীতিমালা করা হচ্ছে।

অনলাইনে ভূমি উন্নয়ন কর, ডিজিটাল রেকর্ড রুম, আন্ত জেলা ভূমি বিরোধ, ভূমি অফিস নির্মাণ, জনবল নিয়োগসহ প্রভৃতি ভূমি বিষয়ক বিষয় নিয়ে আলোচনা হয় সমন্বয় সভায়।

ভূমি সচিব মোঃ মোস্তাফিজুর রহমানের সভাপতিত্বে সমন¦য় সভায় ভূমি আপীল বোর্ডের চেয়ারম্যান এ কে এম শামিমুল হক ছিদ্দিকী, ভূমি রেকর্ড ও জরিপ অধিদপ্তরের মহাপরিচালক মোঃ আব্দুল বারিকসহ বাংলাদেশের সকল বিভাগীয় কমিশনার এবং ভূমি মন্ত্রণালয় ও আওতাভুক্ত দপ্তর ও সংস্থার ঊর্ধ্বতন কর্মকর্তাবৃন্দ উপস্থিত ছিলেন।

#

নাহিয়ান/সিরাজ/রফিকুল/জয়নুল/২০২৩/১৮৩৫ঘণ্টা

তথ্যবিবরণী নম্বর : ৬২২

**সরকারি কর্মচারীদের দ্বায়িত্বশীলতার সাথে কাজ করতে হবে**

**-- জনপ্রশাসন প্রতিমন্ত্রী**

ঢাকা, ৩ ফাল্গুন **(**১৬ ফেব্রুয়ারি**):**

জনপ্রশাসন প্রতিমন্ত্রী ফরহাদ হোসেন বলেছেন, সরকারি কর্মচারীদের দ্বায়িত্বশীলতার সাথে কাজ করতে হবে। তাদের মূল দায়িত্ব দেশ ও জনগণের যথাযথ সেবা প্রদান। তাই জনগণ যাতে তাদের কাঙ্ক্ষিত সেবা পায় সেদিকে লক্ষ্য রাখতে হবে।

প্রতিমন্ত্রী গতকাল রাজশাহী জেলা প্রশাসন আয়োজিত বিভাগীয় ও জেলা প্রশাসন এবং বিভিন্ন দপ্তর ও সংস্থায় কর্মরত প্রশাসন ক্যাডারের কর্মকর্তাদের সাথে মতবিনিময় সভায় প্রধান অতিথি হিসাবে বক্তব্য প্রদানকালে এ কথা বলেন।

ফরহাদ হোসেন বলেন, ২০৪১ সালের মধ্যে স্মার্ট বাংলাদেশ গড়তে সরকারি কর্মচারীদের ভূমিকা অত্যন্ত গুরুত্বপূর্ণ। তাই উন্নত সমৃদ্ধ বাংলাদেশ বিনির্মাণে তাদেরকে নিষ্ঠা ও আন্তরিকতার সাথে কাজ করতে হবে।

রাজশাহীর অতিরিক্ত বিভাগীয় কমিশনার এ এন এম মঈনুল ইসলামের সভাপতিত্বে জেলা প্রশাসক আব্দুল জলিল অনুষ্ঠানে বক্তব্য রাখেন।

#

শিবলী/সিরাজ/রফিকুল/লিখন/২০২৩/১৬৩০ঘণ্টা

তথ্যবিবরণী                                                                                                  নম্বর : ৬২১

**কোভিড-১৯ সংক্রান্ত সর্বশেষ প্রতিবেদন**

ঢাকা, ৩ ফাল্গুন (১৬ ফেব্রুয়ারি) :

          স্বাস্থ্য অধিদপ্তরের তথ্যানুযায়ী বুধবার সকাল ৮টা থেকে আজ বৃহস্পতিবার সকাল ৮টা পর্যন্ত ২৪ ঘণ্টায় দেশে ১৪ জনের শরীরে করোনা সংক্রমণ পাওয়া গেছে। নমুনা পরীক্ষার বিপরীতে রোগী শনাক্তের হার শূন্য দশমিক ৪৫ শতাংশ। এ সময় ৩ হাজার ১১৬ জনের নমুনা পরীক্ষা করা হয়েছে।

গত ২৪ ঘণ্টায় কোভিড-১৯ আক্রান্ত হয়ে কেউ মারা যায়নি। এ পর্যন্ত ২৯ হাজার ৪৪৫ জন করোনায় মৃত্যুবরণ করেছেন। করোনা ভাইরাস আক্রান্তদের মধ্যে এখন পর্যন্ত সুস্থ হয়েছেন ১৯ লাখ ৯৮ হাজার ৪৪৮ জন।

**#**

কবীর/সিরাজ/রফিকুল/আব্বাস/২০২৩/১৭২১ ঘণ্টা

তথ্যবিবরণী                                                                                                  নম্বর : ৬২০

**সারা দেশে নদীভাঙন রোধে কাজ করছে সরকার**

**---এনামুল হক শামীম**

নেত্রকোণা, ৩ ফাল্গুন (১৬ ফেব্রুয়ারি) :

পানিসম্পদ উপমন্ত্রী এ কে এম এনামুল হক শামীম বলেছেন, সারা দেশের নদীভাঙন রোধে দ্রুত কাজ করছে সরকার। দেশের ২২টি জেলায় ভাঙনের ঝুঁকিপূর্ণ ৫৪টি এলাকা চিহ্নিত করা হয়েছে। এসব এলাকায় যেহেতু স্থায়ী প্রকল্প নেওয়া হচ্ছে, আগামী কয়েক বছরের মধ্যে বাংলাদেশের মানুষ অনেকাংশে জলাবদ্ধতা ও নদীভাঙন থেকে রক্ষা পাবে।

আজ নেত্রকোণার আটপাড়া উপজেলার মগড়া নদীভাঙন কবলিত চাড়িয়া গ্রাম ও চরগাতিয়া গ্রাম এবং সড়ক পরিদর্শন শেষে স্থানীয় আওয়ামী লীগ আয়োজিত সভায় প্রধান অতিথির বক্তব্যে উপমন্ত্রী এসব কথা বলেন।

শামীম বলেন, কার্যকর ব্যবস্থা নেওয়ার কারণেই গত ১৩ বছরে সারা দেশে নদীভাঙনের পরিমাণ সাড়ে ৯ হাজার হেক্টর থেকে সাড়ে ৩ হাজার হেক্টরে নেমেছে। হাওড় অঞ্চলেও ভাঙন রোধে কাজ করা হয়েছে। এ কারণে সেখানকার কৃষকরা ফসল ঘরে তুলতে পেরেছেন। দুর্নীতি যাতে না হয় এবং কাজের ক্ষেত্রে যাতে গুণগত মান বজায় থাকে সেজন্য নিয়মিত মনিটরিং করা হয়। তিনি বলেন, কাজের ব্যাপারে কোনো প্রকার গাফিলতি, অনিয়ম ও দুর্নীতি সহ্য করা হবে না।

উপমন্ত্রী আরো বলেন, দেশের হাওড়ের উন্নয়নে কাজ করছে সরকার। প্রধানমন্ত্রী শেখ হাসিনা হাওরের মানুষের দুঃখ-কষ্ট উপলব্ধি করে হাওড় অঞ্চলের উন্নয়নে বিশেষ গুরুত্ব দিয়ে নানামুখী কাজ করছেন। তাঁর নির্দেশে হাওর অঞ্চল রক্ষায় স্থায়ী প্রকল্প গ্রহণ করা হচ্ছে। দ্রুততম সময়ের মধ্যে হাওড়াঞ্চলের মানুষের দুঃখ কষ্ট দূর হবে।

আটপাড়া উপজেলা চেয়ারম্যান ও আওয়ামী লীগের সভাপতি মোঃ খায়রুল ইসলামের সভাপতিত্বে ও সাধারণ সম্পাদক আটপাড়া উপজেলা আওয়ামী লীগের সাধারণ সম্পাদক ফেরদৌস রানা আনজু'র সঞ্চালনায় সভায় বিশেষ অতিথি ছিলেন নেত্রকোণা-৩ আসনের সংসদ সদস্য ও আওয়ামী লীগের সাংস্কৃতিক সম্পাদক অসীম কুমার উকিল, জেলা আওয়ামী লীগের সাধারণ সম্পাদক সামসুল আলম লিটন, পানি সম্পদ মন্ত্রণালয়ের অতিরিক্ত সচিব (প্রশাসন) মল্লিক সাঈদ মাহবুব, পানি উন্নয়ন বোর্ডের অতিরিক্ত মহাপরিচালক এস এম শহিদুল ইসলাম, নেত্রকোণার নির্বাহী প্রকৌশলী মোঃ সারওয়ার জাহান প্রমুখ।

পরে উপমন্ত্রী নেত্রকোণা জেলা প্রশাসকের সম্মেলন কক্ষে সমন্বয় সভায় যোগদান করেন।

**#**

গিয়াস/সিরাজ/রফিকুল/আব্বাস/২০২৩/১৬৫০ ঘণ্টা

  তথ্যবিবরণী                                                                                        নম্বর : ৬১৯

**স্থানীয় সরকার মন্ত্রীর সাথে ফ্রান্সের রাষ্ট্রদূতের সাক্ষাৎ**

ঢাকা, ৩ ফাল্গুন (১৬ ফেব্রুয়ারি):

স্থানীয় সরকার মন্ত্রী মোঃ তাজুল ইসলামের সাথে বাংলাদেশে ফরাসি রাষ্ট্রদূত Marie Masdupuy মন্ত্রণালয়ে তাঁর অফিস কক্ষে সাক্ষাৎ করেন। এ সময় তাঁরা দুই দেশের স্বার্থসংশ্লিষ্ট বিষয়ে আলোচনা করেন।

মন্ত্রী বলেন, ১৯৯৬ সালে প্রধানমন্ত্রী শেখ হাসিনা ক্ষমতা গ্রহণের পর থেকে নারীর ক্ষমতায়নে বৈপ্লবিক পরিবর্তন হয়েছে। সুপ্রীম কোর্টের বিচারক থেকে শুরু করে জাতীয় সংসদের স্পিকার, জেলা প্রশাসক, পুলিশ সুপার পদসহ রাষ্ট্রের বিভিন্ন গুরুত্বপূর্ণ পদে নারীদের পদায়ন নিশ্চিত করা হয়েছে। মন্ত্রী ফরাসি রাষ্ট্রদূতকে জানান, দেশের আর্থসামাজিক এ উন্নয়ন সম্ভব হয়েছে বর্তমান সরকারের নেওয়া নানামুখী পদক্ষেপের ফলে।

মন্ত্রী বলেন, প্রধানমন্ত্রী শেখ হাসিনার নেতৃত্বে বদলে যাওয়া বাংলাদেশে বর্তমান প্রজন্মের কাছে অতীতের দারিদ্র্যপীড়িত বাংলাদেশের ছবি অবিশ্বাস্য মনে হয়। তিনি বলেন, ২০৪১ সালের মধ্যে উন্নত ও স্মার্ট বাংলাদেশ গড়ার লক্ষ্যে প্রধানমন্ত্রী শেখ হাসিনার নেতৃত্বে এগিয়ে চলেছে বাংলাদেশ। দেশের এই অগ্রযাত্রায় বিদ্যুৎ, পানি, কৃষি, জ্বালানি ও শিল্পখাতে চাহিদা দিন দিন বাড়বে। ফরাসি ব্যবসায়ীদের বাংলাদেশে এসব খাতে বিনিয়োগ করার আহ্বান জানিয়ে বলেন, এতে উভয় দেশের সম্পর্ক মজবুত এবং দুই দেশের জনসাধারণই উপকৃত হবে।

মন্ত্রী বলেন, সরকার গ্রামের মানুষের উপার্জন বৃদ্ধির জন্য নানামুখী প্রয়াস চালিয়ে যাচ্ছে, কারণ গ্রামের মানুষের আয় বাড়লে রাজস্ব আহরণ বৃদ্ধি পাবে, তাতে জাতীয় অর্থনীতি শক্তিশালী হবে। এ সময় তিনি ফরাসি রাষ্ট্রদূতকে গ্রামীণ অর্থনীতির উন্নয়নে বিভিন্ন প্রকল্পে বিনিয়োগের অনুরোধ করেন।

ফরাসি রাষ্ট্রদূত ফ্রান্সের বর্জ্য ব্যবস্থাপনাকে বিশ্বের এক নম্বর দাবি করে বাংলাদেশের বর্জ্য ব্যবস্থাপনায় বিনিয়োগের আগ্রহ প্রকাশ করেন। তিনি মন্ত্রী এবং সংশ্লিষ্ট কর্মকর্তাদের ফ্রান্সের বর্জ্য ব্যবস্থাপনা বিষয়ে ধারণা নেওয়ার জন্য তাঁর দেশ ভ্রমণের আমন্ত্রণ জানান। বৈঠকে স্থানীয় সরকার বিভাগের ঊর্ধ্বতন কর্মকর্তারা উপস্থিত ছিলেন।

#

হেমায়েত/সিরাজ/রাহাত/রফিকুল/শামীম/২০২৩/১৭৩০ ঘণ্টা

তথ্যবিবরণী : নম্বর : ৬১৮

**ক্ষতিকর প্লাস্টিকের ব্যবহার ৯০ শতাংশ কমানো হবে**

**- পরিবেশমন্ত্রী**

ঢাকা, ৩ ফাল্গুন (১৬ ফেব্রুয়ারি ) :

পরিবেশ, বন ও জলবায়ু পরিবর্তন মন্ত্রী মোঃ শাহাব উদ্দিন বলেছেন, ব্যবহারযোগ্য প্লাস্টিকের ব্যবহার ৯০ শতাংশ কমানোর লক্ষ্যে আন্তরিকভাবে কাজ করা হচ্ছে। ২০৩০ সনের মধ্যে প্লাস্টিক বর্জ্য পুন:ব্যবহার ৮০ শতাংশে উন্নীত করা এবং এ সময়ে প্লাস্টিক বর্জ্য সৃষ্টি ৩০ শতাংশে কমিয়ে আনার পরিকল্পনা করা হয়েছে। সরকার উপকূলীয় এলাকায় একবার ব্যবহারযোগ্য প্লাস্টিক ব্যবহার বন্ধে তিন বছর মেয়াদি কর্মপরিকল্পনা প্রণয়ন করেছিল। এছাড়া, পরিবেশবান্ধব এবং জৈব-পচনশীল বস্তুর ব্যবহার বৃদ্ধি করা হবে।

পরিবেশমন্ত্রী আজ প্যান প্যাসিফিক হোটেল সোনারগাঁওয়ে আয়োজিত কঠিন বর্জ্য ব্যবস্থাপনা বিষয়ক সেমিনারে প্রধান অতিথির বক্তব্যে এসব কথা বলেন।

পরিবেশ, বন ও জলবায়ু পরিবর্তন মন্ত্রণালয়ের সচিব ড ফারহিনা আহমেদের সভাপতিত্বে সেমিনারে বক্তব্য রাখেন মন্ত্রণালয়ের উপমন্ত্রী হাবিবুন নাহার, এ মন্ত্রণালয় সম্পর্কিত সংসদীয় কমিটির সভাপতি সাবের হোসেন চৌধুরী, স্থানীয় সরকার বিভাগের সচিব মুহম্মদ ইব্রাহিম, পরিবেশ অধিদপ্তরের মহাপরিচালক ডক্টর আবদুল হামিদ এবং বুয়েটের অবসরপ্রাপ্ত অধ্যাপক ডক্টর ইজাজ হোসেন প্রমুখ।

পরিবেশমন্ত্রী বলেন, কঠিন বর্জ্য ব্যবস্থাপনার লক্ষ্যে ঝুঁকিপূর্ণ বর্জ্য ব্যবস্থাপনা বিধিমালা, ২০২১ প্রণয়ন করা হয়েছে। চিকিৎসা বর্জ্য বিধিমালা হালনাগাদকরণের কাজ চলছে। তিনি আরো বলেন, দূষণ নিয়ন্ত্রণে আইন প্রয়োগের পাশাপাশি সাধারণ জনগণের সহযোগিতা প্রয়োজন। জনগণের সহযোগিতায় অদূর ভবিষ্যতে কঠিন বর্জ্য সংক্রান্ত সমস্যার টেকসই সমাধান অর্জন করতে সক্ষম হওয়া সম্ভব বলে মন্ত্রী আশাবাদ ব্যক্ত করেন।

#

দীপংকর/মেহেদী/রবি/ইমা/২০২৩/১৫২৫ ঘন্টা

তথ্যবিবরণী নম্বর : ৬১৭

**রাশিয়া-ইউক্রেন যুদ্ধ গোটা বিশ্বে অস্থিরতা তৈরি করেছে**

**-নৌপরিবহন প্রতিমন্ত্রী**

বোচাগঞ্জ (দিনাজপুর), ৩ ফাল্গুন (১৬ ফেব্রুয়ারি) :

নৌপরিবহন প্রতিমন্ত্রী খালিদ মাহমুদ চৌধুরী বলেছেন, রাশিয়া-ইউক্রেন যুদ্ধ সমরাস্ত্র বিক্রির একটি মহোৎসব যা গোটা বিশ্বে অস্থিরতা তৈরি করেছে। তিনি বলেন, বিশ্বে শান্তি প্রতিষ্ঠা করতে হলে রামকৃষ্ণের যে পথ, স্বামী বিবেকানন্দের যে দর্শন; তা প্রতিষ্ঠা করতে হবে। তবেই পৃথিবী পাবে শান্তির সুবাতাস।

প্রতিমন্ত্রী আজ দিনাজপুরের বোচাগঞ্জ উপজেলার বোচাগঞ্জ ডিগ্রী কলেজ মাঠ সংলগ্ন রামকৃষ্ণ মন্দিরের ছাদ ঢালাই কাজের উদ্বোধনকালে প্রধান অতিথির বক্তৃতায় এসব কথা বলেন।

বোচাগঞ্জ উপজেলা নির্বাহী অফিসার ছন্দা পালের সভাপতিত্বে অনুষ্ঠানে অন্যান্যের মধ্যে বক্তব্য রাখেন সেতাবগঞ্জ পৌরসভার মেয়র মোঃ আসলাম, দিনাজপুর শ্রী শ্রী রামকৃষ্ণ মিশনের মহারাজ সমান্দসহ স্থানীয় আওয়ামী লীগের নেতৃবৃন্দ।

প্রতিমন্ত্রী পরে দিনাজপুরের বোচাগঞ্জস্থ শেখ রাসেল মিনি স্টেডিয়ামে বোচাগঞ্জ উপজেলার বিভিন্ন শিক্ষা প্রতিষ্ঠানের মাঝে বাদ্যযন্ত্র বিতরণ করেন।

#

জাহাঙ্গীর/মেহেদী/রবি/কলি/মাসুম/২০২৩/১৩৪০ ঘণ্টা

তথ্যবিবরণী : নম্বর : ৬১৬

বাংলাদেশ সেমিকন্ডাক্টর যুগে প্রবেশ করেছে

-আইসিটি প্রতিমন্ত্রী

ঢাকা, ৩ ফাল্গুন (১৬ ফেব্রুয়ারি ) :

তথ্য ও যোগাযোগ প্রযুক্তি প্রতিমন্ত্রী জুনাইদ আহমেদ পলক বলেছেন, বাংলাদেশ সেমিকন্ডাক্টর যুগে প্রবেশ করেছে এবং দেশের মেধাবী প্রকৌশলীদের মাধ্যমে ২০৩১ সালের মধ্যে মেড ইন বাংলাদেশ চিপ রফতানি করে ১০ মিলিয়ন ডলার আয় করবে। এ দেশের তরুণরা মেধা ও সৃজনশীলতায় কারো চেয়ে পিছিয়ে নেই তার অন্যতম উদাহরণ উল্কাসেমি। তিনি আরো বলেন, আইসিটি খাতের জন্য করমুক্ত সুবিধা ২০২৪ সাল থেকে বাড়িয়ে ২০৩০ সাল পর্যন্ত প্রস্তাব করা হবে। উল্কাসেমির বিকাশের জন্য স্টার্টআপ বাংলাদেশ তাদেরকে বিনিয়োগ দেবে বলেও তিনি জানান ।

প্রতিমন্ত্রী আজ রাজধানীর রহমানস রেগনাম সেন্টারে দেশের খ্যাতনামাসেমিকন্ডাক্টর ডিজাইন কোম্পানি উল্কাসেমির ১৬ বছর পূর্তি উপলক্ষ্যে “টেস্ট ল্যাব” উদ্বোধনী অনুষ্ঠানে প্রধান অতিথির বক্তৃতায় এসব কথা বলেন।

জুনাইদ আহমেদ পলক বলেন, ভবিষ্যৎমুখী দক্ষ জনশক্তি গড়ে তুলতে ২০ হাজার বিশ্ববিদ্যালয় গ্রাজ্যুয়েটদের প্রশিক্ষণের ব্যবস্থা করা হবে। এর মধ্যে ৪ হাজার জনকে দক্ষ করা হবে ফ্রন্টিয়ার প্রযুক্তিতে। পাশাপাশি ১০ বিশ্ববিদ্যালয়ে ভিএলএসআই ল্যাব প্রতিষ্ঠা করা হবে।

অনুষ্ঠানে অন্যান্যের মধ্যে উল্কাসেমির চেয়ারম্যান এনায়েতুর রহমান, উল্কাসেমি সিওও এবং এর সহযোগী প্রতিষ্ঠান টিটন ইলেকট্রনিকসের সিইও মিজানুর রহমান, সাবেক মন্ত্রিপরিষদ সচিব আনোয়ারুল ইসলাম, আইপিডিসি ফাইন্যান্স চেয়ারম্যান ড. আব্দুল করিম, এফবিসিসিআই পরিচালক শাফকাত হায়দার চৌধুরী এবং স্টার্টআপ বাংলাদেশের ব্যবস্থাপনা পরিচালক সামি আহমেদ উপস্থিত ছিলেন।

পরে প্রতিমন্ত্রী উল্কাসেমির “টেস্ট ল্যাব” আনুষ্ঠানিক উদ্বোধন করেন।

#

শহিদুল/মেহেদী/রবি/ইমা/২০২৩/১৫০৫ ঘন্টা